***Motivatie studiu asupra locurilor in care traim-Palatul Cnejilor***

Demersul nostru publicistic îl considerăm o necesitate în aceste vremuri în care cele de demult sunt tot mai puţin băgate în seamă. Mănăstirea Pionul şi Palatul Cnejilor Cantacuzini de la poale de Ceahlău sunt o parte aproape uitată a istoriei Moldovei, cu o însemnătate mult mai mare decât atenţia care i se acordă în zilele noastre, când grijile şi nevoile ne îndepărtează tot mai mult de spirit, de trecut, de frumos.

Domnul academician Dinu C. Giurescu, în postfaţa la una dintre cărţile noastre referitoare la această regiune, scria: “Astăzi oamenii ştiu prea puţine despre locurile în care trăiesc. La sfârşit de săptămână, după ce ajung într-o aşezare turistică sau altundeva, ei stau acolo şi prea puţini au curiozitatea să cerceteze împrejurimile. Când e vorba de fapte, de oameni, de întâmplări din trecut, uitarea se întinde mai pretutindeni până la nefiinţă”. Am considerat spusele ilustrului istoric ca fiind, din nefericire, pline de adevăr. Am crezut că putem face ceva. Ne-am dorit ca turistul care vine la Ceahlău şi la Durău să ştie că aceste locuri nu înseamnă doar linişte şi frumuseţi ale naturii, ci şi multe creaţii minunate ale mâinii şi minţii omului. Şi nu numai turistul, ci şi omul locului, trece nepăsător şi neştiutor pe lângă multe dintre ele. Nu le ştie vechimea, rostul, zbuciumata istorie. Către ei se îndreaptă cartea noastră. J.A. Vaillant, un francez care a simţit româneşte mai mult decât destui dintre români, a venit la poale de Ceahlău după ce citise *Itinerariul sau Călăuzul la Pionul*, cărticica lui Gheorghe Asachi din 1838. Cu ea în mână a căutat bătrânele schituri ale muntelui. Sperăm ca şi efortul nostru să contribuie la închegarea istoriei acestor locuri şi să ajute pe cel care vrea să o cunoască şi să o înţeleagă şi că cei interesaţi de cele frumoase şi de demult se vor abate şi printre ruinele Palatului Cnejilor sau în biserica ce-şi înalţă zidurile albe şi strălucitoare de aproape patru veacuri.

Am urmat îndemnul lui Alecu Russo, marele om de cultură şi purtătorul unor idei revoluţionare paşoptiste generoase, care, în anul 1839, tânăr magistrat fiind în Piatra-Neamţ, a lăsat forfota oraşului şi a plecat să străbată munţii Neamţului, să cunoască oamenii, locurile, faptele, legendele: “Ce-mi pasă mie moldovan ruginit de scenele voastre din Italia, de serile voastre pariziene, de amintirile voastre din străinătate, de fantomele voastre nemţeşti, de comediile voastre traduse şi imitate! Zugrăviţi-mi mai curând o icoană din ţară, povestiţi-mi o scenă de la noi, pipărată sau plină de poezie, o mică scenă improvizată, căci bunul şi răul, simplul şi emfaticul, adevărul şi ridicolul se întâlnesc la fiecare pas”.

Acesta este lucrul pe care am dorit a-l face: să zugrăvim “o icoană din ţară”, un loc plin de istorie, prea puţin cunoscut de oameni.

Mănăstirea Pionul este unul dintre vechile lăcaşuri monastice ale Moldovei, ale cărei origini se pierd în negura istoriei. La poale de Ceahlău este de multe ori greu să desparţi istoria de legendă. Asta şi-a dorit să facă Gheorghe Ungureanu, reputatul istoric şi arhivist, un fiu al locului, care a dorit să cerceteze istoria mănăstirilor Hangu-Buhalniţa şi Mănăstirea Pionul: să cunoască adevărul istoric care se află dincolo de legendele care i-au bucurat copilăria. Şi trebuie să recunoaştem că munteanul de la poale de Ceahlău a plăsmuit o lume populată cu numeroase fiinţe fantastice: draci, duhuri bune şi rele, zâne, strigoi, căpcăuni, vrăjitoare care coexistă cu oamenii de pe aceste meleaguri.

Gheorghe Ungureanu îşi mărturisea, într-un studiu din anul 1934, mulţumirea că a putut să prezinte consătenilor săi istoria adevărată a Palatului Cnejilor, a Mănăstirii Pionul, a Mănăstirii Hangu-Buhalniţa, a Schitului Sahastru şi Cerebuc. El spera că „poate cu timpul, toţi acei care au dragoste pentru nepreţuitele frumuseţi ale Văii Bistriţei moldoveneşti, vor contribui la tipărirea unei monografii care să cuprindă, pe lângă istoria tuturor monumentelor de pe această vale şi fotografiile oamenilor bătrâni, ale caselor, bisericilor şi peisagiilor de astăzi, ca să rămână mărturie pe viitor”. Am încercat să-i urmăm sfatul şi în anii trecuţi am prezentat câteva crâmpeie din istoria şi legendele acestor locuri, beneficiind şi de o valoroasă componentă de imagine: cărţi poştale şi fotografii vechi din colecţiile cartofililor nemţeni, în special ale domnului Viorel Nicolau. Şi de această dată contribuţia sa cartofilă a fost însemnată, la fel şi cea a domnului Petru Bâia.

Palatul Cnejilor se află astăzi în ruine şi, din nefericire, este aşa de când a fost părăsit de călugări şi de boieri. Ocârmuirile s-au succedat una după alta, la fel şi stăpânirea asupra locului s-a schimbat de mai multe ori, dar nimeni n-a făcut nimic pentru vechiul castel. Mai mult, locuitorii nu au înţeles însemnătatea acestui monument istoric şi multe dintre pietrele sale sunt şi astăzi în temeliile caselor sau în bolţile pivniţelor. Salutară a fost activitatea fiilor acestei regiuni, ajunşi intelectuali de mare valoare şi prestigiu (Gheorghe Ungureanu, Constantin Turcu, Constantin Matasă ş.a.), de cercetare şi popularizare a istoriei acestor monumente. Sătenii au înţeles şi au respectat cuvântul lor. Mai ales, preotul Constantin Matasă, originar din satul Răpciuni, nu departe de Palatul Cnejilor, se bucura de un imens prestigiu în rândul muntenilor de la poale de Ceahlău. De multe ori vorba sa avea valoare de sentinţă: „Aşa a zis Popa Matasă!”. Şi aşa era. Palatul Cnejilor a scăpat astfel nemerniciei omului, dar timpul nu-l iartă şi el încă aşteaptă ajutor de la omul care i-a dăruit odată putere şi strălucire.

Boierii Cantacuzini, o ramură moldoveană a marii familii cu rădăcini până în epoca de strălucire a Bizanţului, au deţinut rol însemnat în viaţa politică a ţării. Palatul ridicat de ei la graniţa de apus a Moldovei a devenit un important loc de refugiu şi apărare în zbuciumatul secol al XVII-lea, dar şi în cele care au urmat, presărate cu numeroase războaie, expediţii de jaf şi robire. Palatul a cunoscut perioada sa de strălucire în primele decenii ale secolului al XIX-lea. Oaspeţi de seamă i-au călcat pragul. Dar fastul nobiliar desfăşurat de cnejii Cantacuzini, cheltuielile nemăsurate au adus ruina lor şi a palatului.

Astăzi, Palatul Cnejilor te întâmpină de pe o terasă mai înaltă a pârâului Schit. Turnurile au primit rădăcini de mesteceni şi de răchiţi printre pietrele sale; zidurile şi-au pierdut din înălţime şi molozul căzut le-a răpit din semeţie, iar ierburi şi buruieni s-au înălţat până deasupra lor. Biserica însă se arată de dincolo de ziduri, albă, înaltă şi maiestuoasă. Are aproape patru secole. În ea răsună acum cântări şi slujbe religioase.

Studiul nostru este dedicat Mănăstirii Pionul şi Palatului Cnejilor Cantacuzini de la poale de Ceahlău. Este povestea unei mari familii boiereşti şi totodată şi istoria unui important centru religios şi cultural. Vom încerca, de asemenea, să conturăm portretul munteanului de la poale de Ceahlău: al călugărului, al boierului, al omului de rând. O mică lume vă este prezentată de-a lungul a câteva secole, cu cât mai multe dintre componentele şi caracterele sale.

**Pr. Andrei Fabian**